Այսօր Արցախի կենտրոնական ընտրական հանձնաժողովը հրապարակեց փետրվարի 20-ի Սահմանադրական հանրաքվեի նախնական արդյունքները: Ըստ այդմ` 87,6 տոկոս «կողմ» ձայնով նոր Սահմանադրությունը համարվում է ընդունված: Նոր Սահմանադրությամբ «Լեռնային Ղարաբաղի հանրապետություն» եւ «Արցախի Հանրապետություն» անվանումները նույնականացվել են, հանրապետությունն անցել է կառավարման նախագահական համակարգի, որտեղ վարչապետի պոստ գոյություն չունի, այսուհետ նախագահական եւ խորհրդարանական ընտրությունները տեղի կունենան միաժամանակ, ուստի այս հունիս-հուլիսին խորհրդարանը կընտրի անցումային շրջանի նախագահ: Վերջինս կղեկավարի մինչեւ 2020 թվականը, երբ նախատեսված են նոր խորհրդարանի եւ նախագահի ընտրությունները: Սրանք են հանրաքվեից հետո մամուլի եւ փորձագետների կողմից ուշադրության արժանացած հիմնական դրույթները: